ທ່ານນາຍົກລັດຖະມົນຕີ ຫງວຽນຊວັນຟຸກ ເປັນປະທານກອງປະຊຸມພັດທະນາເຂດເສດຖະກິດຈຸດສຸມທົ່ງພຽງພາກເໜືອ
ຕອນເຊົ້າວັນທີ 25 ມິຖຸນາ, ທີ່ແຂວງ ຮຶງອຽນ, ທ່ານນາຍົກລັດຖະມົນຕີ ຫວຽດນາມ ຫງວຽນຊວັນຟຸກ ເປັນປະທານກອງປະຊຸມພັດທະນາເຂດເສດຖະກິດຈຸດສຸມທົ່ງພຽງພາກເໜືອ.
ກອງປະຊຸມພັດທະນາເຂດເສດຖະກິດຈຸດສຸມທົ່ງພຽງພາກເໜືອ
ນີ້ແມ່ນກອງປະຊຸມປຶກສາຫາລືບັນດາມາດຕະການຊຸກຍູ້ການພັດທະນາເຂດ, ສ້າງບັນດາເປົ້າໝາຍຂອງແຜນການພັດທະນາເຂດໃຫ້ສຳເລັດ. ເຂົ້າຮ່ວມກອງປະຊຸມມີບັນດາຮອງລັດຖະມົນຕີ, ການນຳບັນດາກະຊວງ, ຂະແໜງການ; ການນຳທ້ອງຖິ່ນຕ່າງໆໃນເຂດ; ບັນດານັກຊ່ຽວຊານເສດຖະກິດ; ບັນດາວິສາຫະກິດ.
ກ່າວຄຳເຫັນໄຂກອງປະຊຸມ, ທ່ານນາຍົກລັດຖະມົນຕີ ຫງວຽນຊວັນຟຸກ ເນັ້ນໜັກເຖິງບົດບາດຂອງບັນດາເຂດເສດຖະກິດຈຸດສຸມ, ແມ່ນກຳລັງໜູນສຳຄັນ ເພື່ອພັດທະນາເສດຖະກິດປະເທດຊາດ. ດັ່ງນັ້ນ, ເລື່ອງຈັດຕັ້ງບັນດາກອງປະຊຸມພັດທະນາແຕ່ລະເຂດ ເພື່ອກວດກາຄືນການຜັນຂະຫຍາຍບັນດາມາດຕະການ, ໜ້າທີ່ເຊິ່ງແມ່ນການຮຽກຮ້ອງຢ່າງຮີບດ່ວນ. ທ່ານນາຍົກລັດຖະມົນຕີ ຫງວຽນຊວັນຟຸກ ສະເໜີບັນດາຜູ້ແທນ ຕີລາຄາເລື່ອງຜັນຂະຫຍາຍບັນດາກົນໄກ, ນະໂຍບາຍກ່ຽວກັບການວາງແຜນຜັງ, ການພັດທະນາຄົມມະນາຄົມ, ພັດທະນາວັດທະນະທຳ, ການທ່ອງທ່ຽວ, ການຄຸ້ມຄອງສິ່ງເສດເຫຼືອ, ການສະໜອງນ້ຳ…ຂອງເຂດ, ພ້ອມທັງຍົກອອກບັນດາບັນຫາທີ່ໄດ້ວາງອອກ. ທ່ານນາຍົກລັດຖະມົນຕີ ຫງວຽນຊວັນຟຸກ ເນັ້ນໜັກວ່າ:
“ເປົ້າໝາຍພັດທະນາເຂດເສດຖະກິດຈຸດສຸມເຂດທົ່ງພຽງພາກເໜືອ ຕ້ອງນຳໜ້າໃນວິທະຍາສາດເຕັກໂນໂລຊີ, ປ່ຽນແປງໃໝ່ປະດິດຄິດສ້າງ, ນຳໜ້າໃນ 3 ຂອດບຸກທະລຸຍຸດທະສາດ ແລະ ພິເສດແມ່ນສ້າງໂຄງປະກອບພື້ນຖານເສດຖະກິດຄືນໃໝ່ ບົນເນື້ອໃນຈິດໃຈພັດທະນາເສດຖະກິດສັງຄົມ. ເປັນຕົ້ນແມ່ນວິທະຍາສາດເຕັກໂນໂລຊີ, ການປ່ຽນແປງໃໝ່ປະດິດຄິດສ້າງຂອງເຂດຕ້ອງແມ່ນຈຸດສຸມໃນການພັດທະນາ. ເຮັດແຈ້ງຮູບແບບການເຕີບໂຕ, ນັ້ນແມ່ນເສດຖະກິດດີຈີຕອນ, ເສດຖະກິດໝູນວຽນ, ການເຕີບໂຕຂຽວ. ພວກເຮົາຄວນສ້າງຂໍ້ມູນທີ່ນຳໃຊ້ລວມໃນການປະຕິວັດອຸດສາຫະກຳຄັ້ງທີ 4 ເພື່ອປະຕິບັດເສດຖະກິດີຈີຕອນຂອງເຂດ."
ເຂດເສດຖະກິດຈຸດສຸມທົ່ງພຽງພາກເໜືອລວມມີ 7 ແຂວງ, ນະຄອນຄື ຮ່າໂນ້ຍ, ຫາຍຟ່ອງ, ກ໋ວາງນິງ, ຫາຍເຢືອງ, ບັກນິງ, ຮຶງອຽນ ແລະ ຫວີງຟຸກ.
(ແຫຼ່ງຄັດຈາກ VOV)